‘પેલું યુ ટયુબ પર જોયું ?’ એના બોલાયા પછી હું એના તરફ જોવા પ્રેરાયો. એ એટલે મોહિત. એની આદત હતી આમ વાતની વચ્ચે અચાનક કંઈ નવું લઈને કૂદી પડવાની અને બોલ્યા પછી ખુલ્લો મોં અને પહોળી આંખો સાથે પોતાના બોલાયેલા પ્રત્યે જ એટલો અદ્દભુતતાનો ભાવ વ્યકત કરી દેવો કે અન્ય કોઈ એને અદ્દભુત ગણે કે ન ગણે એનાથી એને કોઈ ફરક જ ન પડે એવી વ્યવસ્થા થઈ જાય. ને હું હંમેશ મુજબ એના પ્રત્યે અણગમો અનુભવ્યા વિના ન રહી શક્યો. એનાં મોં-આંખો સામે જોતાં થયું કે વર્ષો પછી આંખના ખૂણા પાસે કરચલીઓ અને કાન પરની સફેદી સિવાય માણસમાં બહુ કંઈ બદલાતું નથી હોતું.